ร้านนี้เป็นร้านกาแฟที่พิถีพิถันในทุกขั้นตอนจนได้กาแฟรสชาติชั้นเยี่ยม เริ่มจากการคัดสรรเมล็ดกาแฟที่ดีที่สุดจากยอดดอยสูงจากหมู่บ้านปางขอน จังหวัดเชียงราย ชื่อเดียวกับชื่อร้านเลย รวมไปถึงการสกัดกาแฟก็ใช้บาริสต้าที่มีความเชี่ยวชาญเป็นคนชง จึงมั่นใจได้ว่ากาแฟทุกแก้วมีคุณภาพแน่นอน บรรยากาศร้านนี้ตกแต่งสบายๆ ออกแนวโมเดิร์น ผสมผสานกับของแต่งร้านที่บ่งบอกถึงที่มาของความเป็นกาแฟปางของได้เป็นอย่างดี นอกจากนี้ทางร้านยังได้สร้างจุดเด่นด้วยคอนเซปต์เน้นการอนุรักษ์ธรรมชาติว่ากาแฟหนึ่งแก้ว ช่วยต้นไม้หนึ่งต้น ซึ่งในความหมายของชาวบ้านปางของหมายถึงการมีชีวิตที่ดี ไม่ลำบาก ไม่ต้องถางป่าต้นน้ำ และไม่ต้องปลูกพืชเสพติดอีกต่อไป เมนูกาแฟที่ขึ้นชื่อของที่นี่ก็ต้องเป็นปางขอนเย็น รสชาติเข้มข้น หอม อร่อย นอกจากเมนูเครื่องดื่มแล้วเค้กก็อร่อยนะคะ ที่เราชอบกินก็มีเค้กส้ม เนื้อเค้กเนียน หอมกลิ่นส้ม รสชาติหวานอมเปรี้ยว กินคู่กับปางขอนเย็นแล้วสดชื่นดีค่ะ